- Kan tvinge internett i kne

Hvis Lamar Smith fra Texas får det som han vil, kan store deler av internett «forsvinne».

STRUPER NETTET?: Lamar Smith fra Texas i USA kjemper for å få slutt på nettsalg av piratkopierte varer. I praksis kan loven tvinge store deler av internett til å «stenge». Vis mer byoutline Drew Angerer

Publisert: Publisert: 20. desember 2011 20:45

Har du hørt om Lamar Smith?

Ikke det? Kanskje burde du merke deg navnet. Den republikanske politikeren fra Texas i USA er nemlig i ferd med å få innført en lov som kan snu opp ned på internett.

Loven som Smith kjemper for, skjuler seg bak de fire, lite fryktingytende bokstavene SOPA. Men ifølge norske Computerworld er Stop Online Piracy Act en lov som får selv skaperne av internett til å skjelve i buksene.

- Blir loven innført, kan amerikanske eiere av opphavsrettigheter tvinge store nettgiganter i kne, sier advokat Jon Wessel-Aas til E24.

Vil gruse gigantene

Lamar Smith ønsker blant annet å stoppe salg av piratkopierte designervarer og legemidler på nettet. Men måten lovforslaget er utformet på, gjør at Smith også beskyldes for å være løpegutt for musikk- og filmindustrien i USA. Bivirkningene vil kunne gruse nettgiganter så vel som nisjesteder.

SOM ANTITERROR-LOVGIVNING: Advokat Jon Wessel-Aas mener det bare er antiterrorlovgivning som tar ibruk filtrering og kontroll av informasjonsflyt i like utstrakt grad som dem som vil beskytte opphavsretten. Vis mer byoutline Lise Åserud

SOPA vil gi dem som eier rettighetene til for eksempel musikk, film, tekst og bilder, mulighet til å svarteliste nettsteder der filmklipp, musikksnutter og fotografier blir delt.

- Nettsteder som havner på svartelisten, vil bli blokkert av internettleverandørene. Dermed vil store deler av internett «forsvinne» for brukerne, sier Wessel-Aas.

- Det kan sammenlignes med å stenge en hel bokhandel eller aviskiosk fordi de på ett eller annet tidspunkt har solgt materiale de ikke hadde opphavsrett til. Det ville man jo aldri funnet på, fastslår han.

Rammer globalt

Selv om SOPA er en amerikansk lov, er det ikke slik at bare amerikanske nettsider og nettbrukere rammes.

Hver gang noen laster opp en video på Youtube, når klippet deles videre på Facebook eller andre tilsvarende nettsider, vil de med rettigheter til materialet kunne gå til søksmål.

Dersom eierne av nettsiden ikke møter opp i den amerikanske rettssalen for å forsvare seg, blir trafikken til siden blokkert.

- Slik som internett er organisert teknisk sett, vil dette også ramme brukere internasjonalt, påpeker Wessel-Aas.

Ifølge Computerworld har derfor nå 83 personer som i internetts barndom var med å skape nettets infrastruktur, skrevet et åpent brev til den amerikanske kongressen. Der advarer de mot å innføre det som i praksis vil bli en internasjonal sensur.

Nettleksikonet Wikipedia har også varslet full streik i protest mot SOPA.

- Strupes finansielt

- Det blir i praksis en veldig dårlig rettssikkerhet for eierne av utenlandske nettsider. De risikerer også store økonomiske tap, påpeker Wessel-Aas.

Loven vil nemlig også forby de store betalingsformidlerne, som i all hovedsak er amerikanske, å betjene de svartelistede nettstedene.

Når nettstedene i tillegg vil slutte å dukke opp når man gjør søk i søkemotorer som Google, fordi de pålegges å filtrere bort treffene, er det klart at man vil kunne gå på store økonomiske tap, ifølge advokaten.

Ytringsfrihet

Det er ikke noe nytt at nettsider som formidler piratkopiert materiale kan risikere søksmål.

Men når sanksjonene blir så strenge som man her legger opp til, kan man se for seg at SOPA vil kunne bli brukt mot nettsider som går makthavere og selskaper etter i sømmene.

- Wikileaks er et åpenbart eksempel. Visa og de andre kortselskapene er allerede presset til å slutte å overføre å penger til varslingsstedet, og det uten at det foreligger noen dom, påpeker Wessel-Aas.

- Hvis vi får en storm av skreddersydde søksmål mot nettsteder som videreformidler viktig informasjon om stater og selskaper, under påskudd av å forfølge opphavsrettigheter, vil SOPA også true både demokratiet og ytringsfriheten, mener han.

Les også: WikiLeaks stanser publisering for å hente penger